Hei, denne artikkelen er over ett år gammel og kan inneholde utdatert informasjon

I kapittelet «Et moderne skatte- og avgiftssystem» i Høyre og FrPs nye regjeringsplattform, skriver partiene at de vil «redusere det samlede skatte- og avgiftsnivået».

Ett av tiltakene er «å heve grensen for tollfri import». Høyre har tidligere hatt programfestet en økning av denne grensen, men snudde før valget etter å ha vurdert spørsmålet på ny.

Grensen ikke satt Grensen er i dag på 200 kroner, og kalles derfor 200-kronersgrensen. Denne grensen har vært uendret siden 1975. Handler du fra utenlandske nettbutikker må du fortolle varen, og dermed betale blant annet moms på både varens verdi og fraktkostnadene dersom kjøpsverdien er over grensen.

Men hvor mye skal man nå kunne handle for uten å måtte betale moms og fortollingsavgifter?

- Det har vi bevisst ikke skissert, forteller nestleder og finanspolitisk talsmann, Ketil Solvik-Olsen i FrP, til DinSide.

Ikke 1000 kroner FrPs ønske har hele tiden vært en grense på 1.000 kroner. Og i alternative budsjetter for 2013 foreslo Høyre en grense på 400 kroner. Nå skal de to bli enige om et felles forslag.

- Det blir ikke 1.000 kroner nå, for det er ikke bare FrP-politikk som skal gjelde, innrømmer Solvik-Olsen.

Han ser for seg at økningen kan komme i flere omganger, heller enn én stor, umiddelbar økning. Olsen ser også for seg å indeksregulere grensen, altså at den fremover skal heves i tråd med den generelle prisøkningen.

Datoen ikke satt FrP håper å få på plass en ny grense allerede i statsbudsjettet til høsten.

- Det blir en måte for oss å vise handlekraft på et punkt hvor de rødgrønne ikke gjorde noen ting, mener Solvik-Olsen.

Men han er åpen på at det ikke blir plankekjøring. Først må de se på handlingsrommet de får fra den sittende regjeringen, så må FrP forhandle med partene i den nye regjeringen før forslaget skal opp i Stortinget.

Så vil det vise seg når grensen trer i kraft. Solvik-Olsen sier det tidligst kan skje 1. januar 2014, men åpner for at det også kan drøye lenger.

- Kan dere nå love at det faktisk blir en økning?

- Jada, det lover vi, sier Solvik-Olsen.

- Ikke skadelig Argumentet mot en høyere tollgrense er først og fremst hensyn til norske butikker. Jo billigere og enklere det blir å handle fra utlandet, jo mindre risikerer man at nordmenn handler fra landets egne butikker.

Dette sier Solvik-Olsen at de vil ta hensyn til i forhandlingene om en ny tollgrense.

- Føler du at en grense på 1.000 kroner er lav nok til å sikre norske butikker gode nok vilkår?

- Ja, gitt at også andre ting blir gjort for reduksjon av kostandene i det norske næringslivet, sier Solvik-Olsen.

- Men dette er én av grunnene til at vi er forsiktige med å tallfeste den nye grensen ennå. Vi må se på helheten.

Les også:

Har du rett til å åpne pakken etter å handlet på nett?

Disse nettbutikkene vil lure deg

De norske nettbutikkene som gir best informasjon

